UREKA วิ่งแรง 9% ลุ้นรายได้ปี 61 โตแตะ 350 ลบ. รับออเดอร์พุ่ง-ประมูลงานเพิ่ม
UREKA วิ่งแรง 9% นิวไฮรอบ 1 ปี 7 เดือน ลุ้นรายได้ปี 61 โตแตะ 350 ลบ. รับออเดอร์พุ่ง-ประมูลงานเพิ่ม ล่าสุด ณ เวลา 10.27 น. อยู่ที่ระดับ 1.52 บาท บวก 0.12 บาท หรือ 8.57% สูงสุดที่ระดับ 1.55 บาท ต่ำสุดที่ระดับ 1.46 บาท มูลค่าการซื้อขาย 39 ล้านบาท
9 ต.ค. 2561

ผู้สื่อข่าวรายงานว่า ราคาหุ้น บริษัท ยูเรกา ดีไซน์ จำกัด (มหาชน) หรือ UREKA ณ เวลา 10.27 น. อยู่ที่ระดับ 1.52 บาท บวก 0.12 บาท หรือ 8.57% สูงสุดที่ระดับ 1.55 บาท ต่ำสุดที่ระดับ 1.46 บาท มูลค่าการซื้อขาย 39 ล้านบาท

ทั้งนี้ ราคาหุ้น UREKA ปรับตัวเพิ่มขึ้นอย่างต่อเนื่องทำจุดสุดสุดในรอบ 1 ปี 7 เดือน นับตั้งแต่ราคาหุ้นปิดที่ระดับ 1.55 บาท เมื่อวันที่ 20 ก.พ. 60
อนึ่งก่อนหน้านี้ นายวิเชษฐ์ เมืองจันทร์ กรรมการผู้จัดการ UREKA เปิดเผยว่า แนวโน้มผลประกอบการในครึ่งปีหลังของปี 2561 มีโอกาสจะเติบโตต่อเนื่อง ซึ่งเป็นผลมาจากจำนวนงานที่เพิ่มขึ้นและสามารถส่งมอบงานได้ตามกำหนดที่วางไว้
โดยแผนงานในช่วงที่เหลือของปี 2561 บริษัทยังคงขยายชนิดสินค้าและมุ่งเน้นขยายฐานลูกค้าเพิ่มต่อเนื่อง โดยเฉพาะกลุ่ม Non-Automotive มากขึ้น พร้อมกับเน้นหางานที่เป็นระบบ Production Automations, Logistics Automation และ Robots Application มากขึ้น ในขณะที่กลุ่มลูกค้าเดิม Automotive ยังรักษาความสัมพันธ์ไว้เช่นเดิม นอกจากนี้ ปัจจุบันทางบริษัทอยู่ระหว่างยื่นประมูลงานใหม่ มูลค่ารวมอีก 700 ล้านบาท คาดว่าจะทราบผลภายในไตรมาส 4/2561 รวมมูลค่าประมาณ 300-400 ล้านบาท
“แนวโน้มครึ่งปีหลังน่าจะสดใสเมื่อเทียบกับช่วงเดียวกันของปีก่อน โดยจำนวนงานในครึ่งปีหลังมีปริมาณใกล้เคียงกับครึ่งปีแรก และยอด Backlog ที่มีอยู่ตอนนี้ตามแผนการส่งมอบจะกระจายไปทั้งในไตรมาส 3 และไตรมาส 4 แต่สัดส่วนจะอยู่ในไตรมาส 4 มากกว่า” นายวิเชษฐ์ กล่าว
ขณะที่ภาพรวมทั้งปี 2561 บริษัทมั่นใจว่ารายได้จะเติบโตไม่ต่ำกว่า 40% จากปีก่อนที่มีรายได้ 247 ล้านบาท เนื่องจากบริษัทมีการขยายฐานลูกค้าอย่างต่อเนื่อง และเจาะกลุ่ม Automation โดยคาดว่าสัดส่วนรายได้ในปี 2561 แบ่งเป็น 1. กลุ่มเครื่องจักรและระบบการผลิตอัตโนมัติรวม 90% แบ่งเป็นในอุตสาหกรรมยานยนต์  65% และนอกอุตสาหกรรมยานยนต์ 25% และ 2. กลุ่มงานระบบคลังสินค้าอัตโนมัติ 10% ซึ่งอยู่นอกอุตสาหกรรมยานยนต์ทั้งหมด
“เมื่อเดือน ส.ค. เราได้ปรับประมาณการรายได้ปีนี้เป็นเติบโตไม่ต่ำกว่า 40% จากเป้าเดิมที่ไม่ต่ำกว่า 30% จากปีก่อน เพราะประเมินแนวโน้มแล้วว่าทิศทางดีขึ้นอย่างเห็นได้ชัด โดยมีออเดอร์เข้ามาอย่างต่อเนื่อง และเราได้ขยายไปในกลุ่ม Automation มากขึ้น ซึ่งก็ได้อานิสงส์จากมาตรการภาษีหุ่นยนต์และระบบอัตโนมัติของ BOI ที่ยกเว้นภาษีเงินได้ 100% ทำให้กลุ่มระบบอัตโนมัติได้รับกระแสการตอบรับที่ดี จึงมั่นใจว่าภาพรวม UREKA ในปีนี้จะเป็นปีที่ดีอย่างแน่นอน” นายวิเชษฐ์ กล่าว